霅溪夜宴詩 十一
作者：水神
朝代：唐

paragraphs: 雪集大野兮血波洶洶，玄黃交戰兮吳無全隴。
既霸業之將墜，宜嘉謨之不從。
國步顛蹶兮吾道遘凶，處鴟夷之大困，入淵泉之九重。
上帝愍余之非辜兮，俾大江鼓怒其冤蹤。
所以鞭浪山而疾驅波岳，亦粗足展余拂鬱之心胸。
當靈境之良宴兮，謬尊俎之相容。
擊簫鼓兮撞歌鐘，吳謳越舞兮歡未極。
遽軍城曉鼓之鼕鼕，願保上善之柔德，何行樂之地兮難相逢。